Λένα Δανιηλίδου

Η Λένα Δανιηλίδου (γενν. 19 Σεπτεμβρίου 1982 στα Χανιά) είναι Ελληνίδα πρώην αντισφαιρίστρια, με διεθνείς διακρίσεις στο ενεργητικό της. Χάρισε στο ελληνικό τένις την πρώτη του συμμετοχή σε τελικό Γκραν Σλαμ, το 2003 στο μεικτό διπλό του Αυστραλιανού Όπεν.

Πορεία προς τις νίκες
Στις 17 Ιανουαρίου 2002 εξασφάλισε ιστορική πρόκριση στον 3ο γύρο του Αυστραλιανού Όπεν Γυναικών (Νο 83 στην παγκόσμια κατάταξη) με νίκη επί της Ρωσίδας Τατιάνας Πανόβα (Νο 35). Έγινε η πρώτη Ελληνίδα αντισφαιρίστρια που καταφέρνει να συμπεριληφθεί στις 32 καλύτερες αντισφαιρίστριες του τουρνουά της Μελβούρνης, ενός από τα 4 του Γκραν Σλαμ. Ο πρώτος της επαγγελματικός τίτλος ήρθε το 2002 στην Ολλανδία, νικώντας στον τελικό την Ελένα Ντεμεντίεβα, με 2-1 (3-6, 6-2, 6-3) στο επαγγελματικό τουρνουά του Χερτόγκενμπος. Το 2003 και το 2004 κατέκτησε τον τίτλο στο τουρνουά τένις του Ώκλαντ, στη Νέα Ζηλανδία. Κέρδισε τον τελικό του τουρνουά του 2003 (4/1/2003) με νίκη επί της Κορεάτισσας Τσο, με  6-4, 4-6, 7-6 (7-2 στο τάιμπρεϊκ). Στον τελικό του 2004 νίκησε με 6-3, 6-2 τη 18χρονη Αμερικανίδα Άσλεϊ Χάρκλροουντ, η οποία θεωρείται από τις πιο εξελίξιμες παίκτριες στην πατρίδα της.

Την πιο μεγάλη νίκη στην καριέρα της πέτυχε στις 25 Φεβρουαρίου 2004. Απέκλεισε με 2-0 σετ στον β' γύρο του τουρνουά τένις του Ντουμπάι, στα Ηνωμένα Αραβικά Εμιράτα, ένα από τα ιερά τέρατα του σύγχρονου παγκόσμιου τένις, την Αμερικανίδα Τζένιφερ Καπριάτι που ήταν το 2001 Νο 1 στον κόσμο. 

Παρουσία σε Ολυμπιακούς Αγώνες
Ήταν μέλος της ολυμπιακής ομάδας (2000, 2004). Στον πρώτο γύρο του διπλού γυναικών του ολυμπιακού τουρνουά της Αθήνας, το 2004, δεν είχε σημαντικές επιτυχίες. Σε ένα γήπεδο κατάμεστο από κόσμο, οι Λένα Δανιηλίδου και Χριστίνα Ζαχαριάδου ηττήθηκαν από τις Γαλλίδες Αμελί Μορεσμό και Μαίρη Πιρς με 2-0 σετ και αποκλείστηκαν από τη συνέχεια της διοργάνωσης. Η Δανιηλίδου, παρά τον τραυματισμό της στο τρίτο σετ, νίκησε τη Βουλγάρα Μαγκνταλένα Μαλέεβα με 2-1 σετ και πήρε την πρόκριση για τις 16 καλύτερες. Στο απλό, αποκλείστηκε έχοντας φτάσει στη φάση των «16».

Μετέπειτα πορεία
Το 2003 η Λένα  επιβεβαίωσε τη σταθερά καλή  της πορεία και στο Όπεν της Αυστραλίας. Μαζί με τον Τοντ Γούνμπριτζ ηττήθηκε από τους Ναβρατίλοβα/Πάες  με 2-0 σετ στον τελικό του τουρνουά και κατέκτησε τη 2η θέση στο διπλό. Τον Ιούλιο του 2004, με τη Νικόλ Πρατ (Αυστραλία) πρώτευσε στο διπλό του τουρνουά του Στάμφορντ Μπριτζ (ΗΠΑ) και κατέκτησε τον πρώτο της επαγγελματικό τίτλο στο διπλό, με νίκη επί των Πενέσοβα (Τσεχία) / Σολ (Λουξεμβούργο) με 6-2, 6-4. Με τη νίκη της επί της Βουλγάρας Λουμπομίρα Μπάτσεβα με 2-1 σετ, η Δανιηλίδου έγινε, τον Ιούνιο του 2001 η πρώτη Ελληνίδα τενίστρια που πέρασε στον β' γύρο του Γουίμπλεντον όπου ηττήθηκε με 6-3 από τη Γαλλίδα Αμελί Μορεσμό. 

Το 2001 στο απλό αντισφαίρισης γυναικών κατέκτησε ένα αργυρό μετάλλιο χάνοντας με 2-0 από τη Μαροκινή Ούτα Χασίν στους Μεσογειακούς Αγώνες στην Τύνιδα. 
μικρογραφία|Η Δανιηλίδου στο Γουίμπλεντον το 2005
Στις 1 Οκτωβρίου 2006 η Λένα κατέκτησε τον τέταρτο τίτλο της καριέρας της, θριαμβεύοντας στον τελικό του τουρνουά τένις της Σεούλ. Η Ελληνίδα πρωταθλήτρια κέρδισε στο δραματικό αγώνα την Άι Σουγκιγιάμα από την Ιαπωνία, Νο 27 στον κόσμο και Νο 4 στο κυρίως ταμπλό του τουρνουά, με 6-3, 2-6, 7-6 και κατέκτησε το τρόπαιο, το πρώτο μετά τη νίκη της στο Όκλαντ το 2004. 

Στις 11 Ιανουαρίου του 2008 κέρδισε τον ευκολότερο τίτλο της καριέρας της στο απλό του τουρνουά του Χόμπαρτ έπειτα από αποχώρηση (λόγω τραυματισμού) της αντιπάλου της, Β. Ζβοράνεβα.

 Εξωτερικοί σύνδεσμοι 
Επίσημος ιστότοπος

 Παραπομπές 

Κατηγορία:Ελληνίδες αθλήτριες της αντισφαίρισης
Κατηγορία:Αθλητές του ΟΑ Θεσσαλονίκης
Κατηγορία:Έλληνες αντισφαιριστές στους Θερινούς Ολυμπιακούς Αγώνες
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2000
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2008
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2004